b'\n_START_ARTICLE_\nKarin Aasma\n_START_PARAGRAPH_\nHelju Karin Aasma (vahel ekslikult ka Aasmaa; 1950. aastani Isak; 17. m\xc3\xa4rts 1926 P\xc3\xa4rnu \xe2\x80\x93 29. jaanuar 2012 G\xc3\xb6teborg, Rootsi) oli eesti kunstiajaloolane.\n_START_SECTION_\nElulugu\n_START_PARAGRAPH_\nAasma s\xc3\xbcndis arhitekti ja joonistus\xc3\xb5petaja perekonnas. 1944. aastal l\xc3\xb5petas ta P\xc3\xa4rnu T\xc3\xbctarlasteg\xc3\xbcmnaasiumi ning p\xc3\xb5genes Rootsi, kus j\xc3\xa4tkas 1946\xe2\x80\x9348 \xc3\xb5ppimist G\xc3\xb6teborgi tarbekunstikoolis. Hiljem \xc3\xb5ppis ta G\xc3\xb6teborgi ja Stockholmi \xc3\xbclikoolis kunstiajalugu, etnograafiat ning klassikalist ja P\xc3\xb5hjamaade arheoloogiat. 1960. aastal kaitses Aasma G\xc3\xb6teborgi \xc3\xbclikoolis filosoofialitsentsiaadi kraadi v\xc3\xa4itekirjaga, mis k\xc3\xa4sitles 17. ja 18. sajandi L\xc3\xa4\xc3\xa4ne-Rootsi kirikute sisekujundust._NEWLINE_1964\xe2\x80\x9366 t\xc3\xb6\xc3\xb6tas Aasma G\xc3\xb6teborgs Historiska Museumis intendandina, 1966\xe2\x80\x9376 G\xc3\xb6teborgs Konstmuseumis lektorina, 1976\xe2\x80\x9390 \xc3\xb5petas G\xc3\xb6teborgi \xc3\xbclikoolis kunstiajalugu ning 1976\xe2\x80\x9391 oli R\xc3\xb6hsska Konstslj\xc3\xb6dmuseetis lektor ja intendant._NEWLINE_Karin Aasma oli Rahvusvahelise Muuseumide N\xc3\xb5ukogu (ICOM) liige. Ta kuulus ka rootsi muuseumit\xc3\xb6\xc3\xb6tajate \xc3\xbchendusse Svenska Museimannaf\xc3\xb6ren ning 1951. aastast eesti naiskorporatsiooni Filiae Patriae._NEWLINE_Ta oli kogumiku "Allmogekulturen i Estland" toimetaja ja kaasautor (Nordiska museet, 1980), kirjutades artikleid eesti kultuurist. Raamatus "\xc3\x96sels kyrkor" andis ta \xc3\xbclevaate Saaremaa keskaegsetest kirikutest. Aasma pidas loenguid ka Eesti kunstist, sealhulgas ehituskunsti ajaloost. Samuti osales ta Rootsi kirikutest r\xc3\xa4\xc3\xa4kiva sariv\xc3\xa4ljaande koostamises._NEWLINE_2005. aastal p\xc3\xa4lvis Karin Aasma Eesti Komiteelt auhinna eesti kultuuri tutvustamise eest._NEWLINE_Karin Aasma oli abielus tehnikadoktor Felix Aasmaga, neil s\xc3\xbcndis poeg ja kaks t\xc3\xbctart.'